Document ID: 31995R2928

ΚΑΝΟΝΙΣΜΟΣ (ΕΚ) αριθ. 2928/95 ΤΗΣ ΕΠΙΤΡΟΠΗΣ της 18ης Δεκεμβρίου 1995 για τροποποίηση του κανονισμού (ΕΚ) αριθ. 1573/95 για τις λεπτομέρειες εφαρμογής του κανονισμού (ΕΟΚ) αριθ. 1418/76 του Συμβουλίου όσον αφορά τους εισαγωγικούς δασμούς στον τομέα του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς στον τομέα του ρυζιού (1), όπως τροποποιήθηκε τελευταία από τον κανονισμό (ΕΚ) αριθ. 1530/95 (2), και ιδίως το άρθρο 12 παράγραφος 4,
Εκτιμώντας:
ότι στο άρθρο 4 παράγραφος 1 τέταρτο εδάφιο του κανονισμού (ΕΚ) αριθ. 1573/95 της Επιτροπής (3), όπως τροποποιήθηκε από τον κανονισμό (ΕΚ) αριθ. 1818/95 (4), προβλέπεται η προσαρμογή του εισαγωγικού δασμού, μεταξύ δύο περιοδικών καθορισμών, κατά τη διαφορά μεταξύ της τιμής παρέμβασης που ισχύει κατά το μήνα καθορισμού και της τιμής του μήνα εισαγωγής, και των δύο προσαυξανομένων κατά:
- 80 % στην περίπτωση του αποφλοιωμένου ρυζιού Indica,
- 163 % στην περίπτωση του λευκασμένου ρυζιού Indica,
- 88 % στην περίπτωση του αποφλοιωμένου ρυζιού Japonica,
- 167 % στην περίπτωση του λευκασμένου ρυζιού Japonica 7 ότι, στην πράξη, η εφαρμογή της προσαρμογής αυτής δημιουργεί προβλήματα εκ μέρους των τελωνειακών υπηρεσιών των κρατών μελών 7 ότι, μεριμνώντας για απλούστευση, η προσαρμογή αυτή μπορεί να γίνει από την Επιτροπή με τον καθορισμό των εισαγωγικών δασμών κατά την αρχή κάθε μηνός 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 παράγραφος 1 του κανονισμού (ΕΚ) αριθ. 1573/95 αντικαθίσταται από το ακόλουθο κείμενο:
«1. Οι εισαγωγικοί δασμοί για τα προϊόντα που αναφέρονται στο άρθρο 3 υπολογίζονται κάθε εβδομάδα αλλά καθορίζονται κάθε δεύτερη Τετάρτη και την τελευταία εργάσιμη ημέρα κάθε μηνός από την Επιτροπή προκειμένου να εφαρμοσθούν, αντιστοίχως, από την πρώτη επόμενη εργάσιμη ημέρα και από τη πρώτη ημέρα του επομένου μηνός και για την περίοδο έως την πρώτη Πέμπτη του Ιουλίου 1995, από την 1η Ιουλίου του έτους αυτού, σύμφωνα με τη μέθοδο που προβλέπεται στο άρθρο 5.
Εντούτοις, εάν διαπιστωθεί κατά την εβδομάδα που έπεται του καθορισμού αυτού ότι ο εισαγωγικός δασμός που υπολογίσθηκε αποκλίνει κατά 10 Ecu ανά τόνο του ισχύοντος δασμού, μπορεί να πραγματοποιηθεί αντίστοιχη προσαρμογή από την Επιτροπή.
Ο καθορισμός που γίνεται την τελευταία εργάσιμη ημέρα κάθε μηνός βασίζεται στην τιμή παρεμβάσεως του επομένου μηνός.
Στην περίπτωση που η Τετάρτη που προβλέπεται για τον καθορισμό των εισαγωγικών δασμών είναι αργία για την Επιτροπή, ο καθορισμός διενεργείται την πρώτη επόμενη εργάσιμη ημέρα.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 1995.

Labels: 3
17
6